**OBRAZLOŽENJE**

**Prijedloga odluke o prostorima mjesne samouprave**

**1. Pravni temelj za donošenje odluke**

Člankom 35. stavka 1. točke 2. Zakona o lokalnoj i područnoj (regionalnoj) samoupravi (Narodne novine 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17, 98/19 i 144/20) propisano je da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave.

Člankom 41. točkom 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) propisano je da Gradska skupština donosi odluke i druge opće akte kojima uređuje pitanja iz samoupravnog djelokruga Grada Zagreba.

**2. Ocjena stanja, osnovna pitanja koja treba urediti i svrha koja se želi postići uređivanjem odnosa na predloženi način**

Predmetnim Prijedlogom odluke o prostorima mjesne samouprave (u daljnjem tekstu: Prijedlog odluke) uređuje se korištenje slobodnih termina gradskih prostora mjesne samouprave u Gradu Zagrebu te način i uvjeti njihova davanja na korištenje drugim pravnim i fizičkim osobama. Utvrđuje se koji korisnici imaju prednost pri korištenju prostora mjesne samouprave bez naknade te javni poziv kao oblik prijave za sve ostale prijavitelje za redovno korištenje prostora s jasno propisanim sadržajem, mjestom objave, načinom prijave, duljinom trajanja poziva te ostalim parametrima za prijavu. Određeno je da termin traje maksimalno 180 minuta, a korisnik prostor može koristiti najviše dva puta tjedno. Detaljno je definirana procedura za jednokratno korištenje prostora sa i bez naknade.

Sukladno odredbi Prijedloga odluke, popis prostora razvrstanih po gradskim četvrtima i mjesnim odborima i označenih kategorijama zaključkom će utvrditi gradonačelnik. U predmetnom zaključku bit će navedeni svi prostori za potrebe mjesne samouprave u vlasništvu Grada Zagreba podijeljeni po gradskim četvrtima i mjesnim odborima sa svim kategorijama potrebnima za izračun naknade (površina i kategorija opremljenosti). Zaključkom će se propisati visina naknade ovisno o vrsti prostorije (uredska ili dvorana) te kategorije prostora.

Slijedom iznijetog, važeći Zaključak o prostorima mjesne samouprave (Službeni glasnik Grada Zagreba 10/17) gradonačelnik će staviti izvan snage posebnim aktom.

Prijedlogom odluke o prostorima mjesne samouprave uređuje se učinkovitije, racionalnije i transparentnije korištenje slobodnih termina gradskih prostora mjesne samouprave u Gradu Zagrebu te način i uvjeti njihova davanja na korištenje drugim pravnim i fizičkim osobama.

S obzirom na navedeno, predlaže se Gradskoj skupštini Grada Zagreba da donese Odluku o prostorima mjesne samouprave, kao u predloženom tekstu.

**3. Ocjena sredstava potrebnih za provođenje ove odluke**

Za provođenje ove odluke nije potrebno osigurati sredstva u Proračunu Grada Zagreba za 2024. i projekcijama za 2025. i 2026. godinu.

**4. Obrazloženje odredaba Prijedloga odluke**

**Člankom 1.** Prijedloga odluke propisuje se što se uređuje ovom odlukom, odnosno propisuje se da se odlukom uređuje korištenje gradskih prostora za potrebe mjesne samouprave u Gradu Zagrebu (u daljnjem tekstu: prostori) te način i uvjeti njihova davanja na korištenje drugim pravnim i fizičkim osobama. Također se propisuje da će popis prostora razvrstanih po gradskim četvrtima i mjesnim odborima i označenih kategorijama zaključkom utvrditi gradonačelnik. Nadalje je, sukladno članku 11. stavku 5. Zakona o ravnopravnosti spolova (Narodne novine 82/08 i 69/17), utvrđena antidiskriminacijska odredba, odnosno propisuje se da svi izrazi koji se koriste u ovoj Odluci, a imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Člankom 2.** Prijedloga odlukepropisuje se da prostore mogu koristiti bez naknade u terminima u kojima se ne ometa rad tijela gradskih četvrti i rad tijela mjesnih odbora: a) gradska upravna tijela, b) pravne osobe i fizičke osobe obrtnici koje provode programe u organizaciji/suorganizaciji s Gradom Zagrebom i vijećima gradskih četvrti i vijećima mjesnh odbora te c) političke stranke ili kandidacijske liste grupe birača koje su zastupljene u sazivu vijeća gradske četvrti i/ili mjesnog odbora na čijem se području prostor nalazi (najviše jednom mjesečno u trajanju do 180 minuta u vremenu od 8 do 22 sata), temeljem zahtjeva koji se podnosi vijeću mjesnog odbora, a o kojem vijeće mjesnog odbora odlučuje zaključkom. Nadalje se propisuje da se u terminima preostalim nakon korištenja iz stavka 1. ovog članka, redovito korištenje prostora bez naknade može odobriti i drugim pravnim osobama temeljem javnog poziva iz članka 3. ove odluke, a da se u terminima preostalim nakon korištenja iz stavaka 1. i 2. ovog članka te vikendima i neradnim danima, jednokratno korištenje prostora uz naknadu može odobriti drugim pravnim te fizičkim osobama. Također se propisuje da se, iznimno od stavka 3. ovog članka, organizacijama civilnog društva koje djeluju na području određene gradske četvrti i/ili mjesnog odbora, prostor na području te gradske četvrti/mjesnog odbora daje na jednokratno korištenje bez naknade, samo u slučajevima organizacije sastanaka koji se odnose na upravljanje udrugom i tijelima udruge.

**Člankom 3.** Prijedloga odlukepropisuje se da se prostori za redovito korištenje iz članka 2. stavka 2. ove odluke, dodjeljuju putem javnog poziva.

**Člankom 4.** Prijedloga odluke propisuje se da o raspisivanju i objavi javnog poziva za dodjelu prostora za redovito korištenje zaključkom odlučuje pročelnik gradskog upravnog tijela nadležnog za poslove mjesne samouprave.

**Člankom 5.** Prijedloga odluke propisuje se sadržaj teksta javnog poziva (u daljnjem tekstu: Javni poziv), odnosno da tekst Javnog poziva sadrži: podatke o prostoru (adresa, površina, opis prostora) i raspoloživim terminima, popis dokumentacije koju je potrebno priložiti uz prijavu, mjesto i način podnošenja prijave, vrijeme u kojem se može obaviti pregled prostora i rok na koji se prostor dodjeljuje te da može sadržavati i druge potrebne podatke.

**Člankom 6.** Prijedloga odluke propisuje se da će Javni poziv biti objavljen na internetskoj stranici Grada Zagreba, oglasnim pločama objekata mjesne samouprave te drugim prikladnim mjestima, a raspoloživi termini će se prema potrebi ažurirati.

**Člankom 7.** Prijedloga odluke propisuje se postupak podnošenja prijava na Javni poziv, odnosno da se prijava na Javni poziv podnosi u zatvorenoj omotnici, područnom odsjeku gradskog upravnog tijela nadležnog za poslove mjesne samouprave (u daljnjem tekstu: područni odsjek), s naznakom prostora i termina za koji se prijava podnosi. Nadalje se propisuje da Područni odsjek vrši administrativnu provjeru prijave i dostavlja nadležnom vijeću mjesnog odbora one prijave koje zadovoljavaju uvjete Javnog poziva. Također se propisuje da će podnositelji prijava koje ne zadovoljavaju uvjete javnog poziva biti o tome pisano obaviješteni. Nadalje se propisuje obvezan sadržaj prijave, odnosno da prijava mora sadržavati: ispunjeni i potpisani obrazac koji je sastavni dio ove odluke (Prilog 1.) od strane prijavitelja odnosno ovlaštene osobe prijavitelja, izvornik ili ovjerenu presliku potvrde o stanju poreznog duga prijavitelja što ju je izdala nadležna porezna uprava ministarstva nadležnog za financije, ne stariju od 30 dana od dana objave javnog poziva, izvornik ili ovjerenu presliku potvrde o nepostojanju duga prijavitelja s osnove potraživanja Grada Zagreba izdanu od gradskog upravnog tijela nadležnog za financije, ne stariju od 30 dana od dana objave javnog poziva, ispis izvatka sa službene internetske stranice odgovarajućeg registra, ne stariji od 30 dana od objave javnog poziva, odnosno izvornik ili ovjerenu presliku rješenja ili izvatka iz odgovarajućeg registra, ne stariju od tri mjeseca od objave javnog poziva, iz kojeg mora biti vidljivo da je prijavitelj registriran za obavljanje prijavljene djelatnosti (ako je primjenjivo).

**Člankom 8.** Prijedloga odluke propisuje se da se ista pravna osoba može prijaviti za korištenje najviše 4 prostora na razini cijeloga Grada Zagreba.

**Člankom 9.** Prijedloga odluke propisuje se način dodjele termina za korištenje prostora, odnosno da se termini za korištenje prostora dodjeljuju sukladno sljedećim smjernicama korisnicima koji provode aktivnosti unapređenja kvalitete života stanovnika gradske četvrti u području društveno – kulturnih, sportsko – rekreacijskih i odgojno - obrazovnih aktivnosti te održivog razvoja i zdravstveno – socijalnih aktivnosti, koji provode aktivnosti kojima potiču građane/ke na društveni angažman i građansku participaciju u donošenju odluka važnih za zajednicu, koji provode aktivnosti usmjerene prema marginaliziranim, deprivilegiranim ili ranjivim društvenim skupinama, koji provode aktivnosti promicanja i zaštitite ljudskih prava, prava nacionalnih manjina, ravnopravnosti spolova i zaštiti žena i djece od nasilja, koji provode aktivnosti usmjerene prema održivom razvoju, očuvanju okoliša, borbi protiv klimatskih promjena i zaštiti životinja i koji provode aktivnosti usmjerene organiziranju kvalitetnog slobodnog vremena djece, mladih, djece s teškoćama u razvoju, osoba s invaliditetom i starijih osoba.

**Člankom 10.** Prijedloga odluke propisuje se da Vijeće mjesnog odbora, u roku od 30 dana od zaprimanja prijave koje mu je proslijedio područni odsjek, donosi zaključak temeljem smjernica iz članka 9. ove odluke kojim se odobrava redovito korištenje prostora.

Nadalje se propisuje da se navedenim zaključkom utvrđuje korisnik, prostor i vrijeme redovitog korištenja, a o čemu se upućuje obavijest vijeću gradske četvrti i područnom odsjeku.

**Člankom 11.** Prijedloga odluke propisuje se da ako vijeće mjesnog odbora u roku iz članka 10. ove odluke, odnosno u roku od 30 dana od zaprimanja prijave koje mu je proslijedio područni odsjek, ne donese zaključak o odobrenju korištenja prostora, o korištenju prostora odlučit će vijeće gradske četvrti.

**Člankom 12**. Prijedloga odluke propisuje se da se redovito korištenje prostora korisniku može odobriti u trajanju do 180 minuta u vremenu od 8:00 do 22:00 sata, do dva puta tjedno, na određeno vrijeme, a najduže do jedne godine.

**Člankom 13.** Prijedloga odluke propisuje se da područni odsjeci vode evidenciju o korištenju prostora (podatke o prostoru, korisniku, terminu korištenja, slobodnim terminima i dr.) te da su zaduženi za komunikaciju s korisnicima prostora na svom području.

**Člankom 14.** Prijedloga odluke propisuje se da ako vijeće mjesnog odbora utvrdi da korisnik ne koristi odobrene termine duže od 30 dana i/ili ih koristi suprotno svrsi i namjeni za koju je korištenje odobreno, bez odgode će o tome obavijestiti područni odsjek. Također se propisuje da Vijeće mjesnog odbora pisanim putem šalje opomenu korisniku, a u slučaju opetovanog nekorištenja prostora u odobrenim terminima i/ili ih koristi suprotno svrsi i namjeni za koju je korištenje odobreno, stavit će izvan snage zaključak kojim se odobrava korištenje prostora.

**Člankom 15.** Prijedloga odluke propisuje se da se zahtjev za jednokratno korištenje prostora podnosi vijeću mjesnog odbora na čijem se području nalazi prostor, najkasnije 7 radnih dana prije datuma za koji se traži jednokratno korištenje.

**Člankom 16.** Prijedloga odluke propisuje se da jednokratno korištenje prostora zaključkom odobrava predsjednik vijeća mjesnog odbora ili član vijeća mjesnog odbora kojeg vijeće za to ovlasti. Također se propisuje da je predsjednik vijeća odnosno ovlašteni član vijeća mjesnog odbora dužan na sljedećoj sjednici izvijestiti članove vijeća mjesnog odbora o dodijeljenim terminima.

**Člankom 17.** Prijedloga odluke propisuje se da se za jednokratno korištenje prostora plaća naknada, osim u slučaju iznimke navedene u članku 2. stavku 4. ove odluke.

**Člankom 18.** Prijedloga odluke propisuje se da se naknada za jednokratno korištenje prostora utvrđuje prema vrsti prostora, površini prostora, trajanju korištenja i kategoriji prostora, sukladno zaključku gradonačelnika iz članka 1. stavka 2. ove odluke.

**Člankom 19.** Prijedloga odluke propisuje se da naknadu za korištenje prostora obračunava i utvrđuje gradsko upravno tijelo nadležno za poslove mjesne samouprave.

**Člankom 20.** Prijedloga odluke propisuje se da je naknadu za jednokratno korištenje prostora uvećanu za porez na dodanu vrijednost, korisnik dužan uplatiti u korist proračuna Grada Zagreba, najkasnije 3 radna dana prije odobrenog termina jednokratnog korištenja prostora.

**Člankom 21.** Prijedloga odluke propisuje da u slučajevima kada korisnik nije u mogućnosti koristiti prostor u odobrenom terminu, dužan je, najkasnije 5 radnih dana prije odobrenog termina, obavijestiti o tome nadležno vijeće mjesnog odbora, u kojem slučaju ostvaruje pravo na povrat uplaćenog iznosa temeljem pisanog zahtjeva koji se podnosi gradskom upravnom tijelu nadležnom za poslove mjesne samouprave.

**Člankom 22.** Prijedloga odluke propisuje se da korisnici u prostoru smiju provoditi djelatnost, aktivnosti i/ili program isključivo u svrhu za koju je korištenje odobreno i dužni su koristiti prostor pažnjom dobrog gospodara.

**Člankom 23.** Prijedloga odluke propisuje se da je korisnik prostora nakon svakog termina korištenja dužan prostor vratiti u prvobitno stanje. Također se propisuje da je za oštećenje prostora i opreme nastalo za vrijeme korištenja prostora, isključivo odgovoran korisnik te je dužan, bez odgode, o nastalom oštećenju obavijestiti područni odsjek te otkloniti oštećenje i/ili nadoknaditi štetu o vlastitom trošku, najkasnije u roku od 7 dana od dana dostave zahtjeva gradskog upravnog tijela nadležnog za poslove mjesne samouprave za otklanjanje oštećenja i/ili nadoknadu štete.

**Člankom 24.** Prijedloga odluke propisuje se da u prostorima mjesnog odbora nije dozvoljeno provoditi aktivnosti koje bi poticale na diskriminaciju, nasilje ili koristiti govor mržnje prema bilo kojoj društvenoj skupini.

**Člankom 25.** Prijedloga odluke propisuje se da u slučaju potrebe korisnika iz članka 2. stavka 1. ove Odluke za dodatnim terminima, vijeće mjesnog odbora može zaključkom drugom korisniku otkazati prethodno odobreni termin za redovito ili jednokratno korištenje, uz istovremenu obvezu ponude drugog zamjenskog (raspoloživog) termina.

**Člankom 26.** Prijedloga odlukepropisuje se da će ova odluka biti objavljena u Službenom glasniku Grada Zagreba, a stupa na snagu 15. kolovoza 2024., što je sukladno odredbama članka 119. Poslovnika Gradske skupštine Grada Zagreba (Službeni glasnik Grada Zagreba 15/23).